Cum a ajuns România să fie dată ca exemplu negativ în NATO. „Căile ferate sunt cruciale în mobilitatea Alianței și descurajarea Rusiei”
Europa trebuie să-și dezvolte o infrastructură feroviară eficientă, pentru a-și spori capacitatea de reacție și de transport rapid al trupelor NATO, a declarat generalul Ben Hodges, fost comandant al trupelor SUA în Europa. Într-un interviu acordat revistei de specialitate Rail Freight, generalul american a povestit o întâmplare din România, când transportul tehnicii grele pe calea ferată s-a dovedit a fi singura soluție pentru a traversa Carpații, din cauza proastei infrastructuri rutiere din țara noastră.